OFICIAL "Dorinel Munteanu al Moldovei" și-a anunțat retragerea! Este printre puținii internaționali moldoveni care nu au evoluat în România
Alexandru Epureanu este recordmanul selecțiilor la reprezentativa de peste Prut.
Unul dintre cei mai mari fotbaliști moldoveni din toate timpurile, Alexandru Epureanu, și-a încheiat cariera de jucător la vârsta de 37 de ani, anunță MoldFootball.
Fundașul care deține recordul selecțiilor la naționala de peste Prut, fix 100, între 2006 și 2022, nu a mai jucat fotbal după despărțirea de clubul Ümraniyespor din vara anului trecut și acum și-a anunțat retragerea oficială.
"La vârsta mea, dacă nu ai echipă timp de 6 luni și mai mult, deja e greu să găsești ceva și să te întorci. Când ești mai tânăr, la 30-32 de ani, poate să se mai întâmple ceva, dar în cazul meu era clar", a spus Epureanu, conform sursei citate.
Alexandru Epureanu, 100 de selecții la națională și campion în Turcia cu revelația Istanbul Bașakșehir
De-a lungul carierei, Alexandru Epureanu a jucat la Zimbru Chișinău, Sheriff Tiraspol, FC Moscova, Dinamo Moscova, Krîlia Sovetov Samara, Anji Mahacikala, Istanbul Bașakșehir și Ümraniyespor.
A cucerit de 3 ori titlul în Republica Moldova și de 3 ori Cupa Moldovei, dar și titlul în Super Liga Turciei cu revelația Istanbul Bașakșehir, în sezonul 2019-2020.
Cu 100 de selecții și 8 goluri la națională, Epureanu a fost desemnat de 5 ori fotbalistul anului în Republica Moldova.
El este printre puținii internaționali basarabeni care nu au jucat vreodată în România. În plus, Epureanu nu deține cetățenia română, ci pe cea rusă.
Urmăriți SPORT.RO și pe Google News